Emañ posubldedoù lakaat ar stad da blegañ o vont war-raok, evit pezh a sell adreizhad al leveoù. Kemmennadennoù harz-labour da genderc'hel zo  bet e meur a lec'h (SNCF, Total pe c'hoarzh er porzhioù), peadra da soñjal en un harz-labour hollek hepken, da c'hellout lemel an adreizhad kuit. A-drugarez d'ar spi-se emeur deuet a-benn da dizhout kement a dud e manifestadeg dimeurzh tremenet, muioc'h zoken 'vit ar bodadegoù kent. En tu-hont da-se ez eus bet lakaet obererezhioù-stankañ e pleustr, e Roazhon da skouer, m'eo bet stourmerien an tu kleiz-dizalc'her o harpañ hardizh ar bikerien arsav-labour e dibenn ar vanifestadeg. Emañ ar yaouankizoù o paouez kadarnaat o flas hag o c'hemer perzh er stourm hirie, o votiñ ar blokus e-kerzh Emvod-Meur ar studierien e Roazhon 2. Obererezhioù stankañ hag ingalañ traktoù da c'hervel d'an harz-labour zo bet nouspet gwech, ha nouspet all zo raktreset ac'hann da zisadorn. Derc'hel penn zo d'ober eta, derc'hel da roeñvañ war an hevelep tu, hag ober ma vo manifestadeg disadorn ur pezh tra, gant ar soñj evel-just mont war-zu un harz-labour kalet evit an devezhioù da zont.